*Projekts*

**LATVIJAS REPUBLIKAS MINISTRU KABINETS**

2021. gada \_\_\_\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_\_, \_\_\_\_§)

**Noteikumi par zaudējumiem, kas rodas, nodrošinot piekļuvi iekšzemes publiskajiem ūdeņiem, jūras piekrastes joslai un īpaši aizsargājamām dabas teritorijām**

*Izdoti saskaņā ar Aizsargjoslu likuma 36.panta piekto daļu un*

*Zemes pārvaldības likuma 13.panta pirmās daļas 2.punktu*

1. **Vispārīgie jautājumi**
2. Noteikumi nosaka zaudējumu atlīdzības (turpmāk – atlīdzība) veidu un apmēru, kā arī aprēķināšanas un samaksas kārtību par nekustamā īpašuma tiesību aprobežojumiem, lai nodrošinātu piekļuvi iekšzemes publiskajiem ūdeņiem, īpaši aizsargājamām dabas teritorijām un jūras piekrastes joslai (turpmāk – piekļuve).
3. Nekustamā īpašuma, kuram noteikts šo noteikumu 1.punktā minētais aprobežojums, īpašniekam (turpmāk – īpašnieks) par aprobežojuma radītajiem zaudējumiem vietējā pašvaldība izmaksā vienreizēju atlīdzību.
4. Tiesības uz atlīdzību ir īpašniekam, kura zemes īpašumā:
	1. plānots ierīkot jaunu piekļuvi;
	2. piekļuves vajadzībām plānots izmantot dabā esošus ceļus vai gājēju ceļus.
5. Noteikumi neattiecas uz iestādēm un atvasinātām publiskām personām.
6. Piekļuvei, kas līdz šo noteikumu spēkā stāšanās dienai noteikta vietējās pašvaldības teritorijas plānojumā vai lokālplānojumā atbilstoši Zemes pārvaldības likuma 6.panta pirmajai daļai, šo noteikumu prasības piemēro, ja īpašnieks par aprobežojuma radītajiem zaudējumiem atlīdzību nav saņēmis līdz šo noteikumu spēkā stāšanās dienai.
7. Atlīdzība ir vienreizēja. Pēc īpašuma tiesību pārejas citam zemes īpašniekam šo atlīdzību

atkārtoti neizmaksā.

1. Pašvaldība un īpašnieks slēdz vienošanos, kurā norāda piekļuves novietojumu, platību, par kuru zemes īpašniekam aprēķināma atlīdzība, atlīdzības summu, kā arī labiekārtojuma veidu, pušu tiesības un pienākumus, ieguldījumus piekļuves izveidē un uzturēšanā, un citus būtiskus nosacījumus pēc pušu ieskatiem. Pašvaldībai un īpašniekam ir tiesības vienoties, ka atlīdzība netiek piemērota vispār vai arī tā tiek piemērota citā apmērā, nekā noteikts šajos noteikumos.
2. Ja zemes īpašums ir kopīpašumā, atlīdzību izmaksā visiem kopīpašniekiem proporcionāli īpašumā esošās domājamās daļas apmēram. Ja kopīpašnieki ir noslēguši līgumu par zemes kopīpašuma lietošanas kārtību, kas reģistrēts zemesgrāmatā, atlīdzību izmaksā atbilstoši minētā līguma nosacījumiem.

**II. Atlīdzības apmēra aprēķināšanas kārtība**

1. Zemes platību, par kuru īpašniekam aprēķina atlīdzību, nosaka kvadrātmetros, noapaļojot līdz vienam kvadrātmetram:
	1. dabā neesošai piekļuvei - pamatojoties uz izbūvējamā objekta novietojuma plānu vai būvprojekta ģenerālplānu;
	2. ja piekļuves vajadzībām plānots izmantot dabā esošu ceļu vai gājēju ceļu - atbilstoši esošā ceļa aizņemtajai teritorijai.
2. Atlīdzības apmēru par zemes platības lietošanas tiesību aprobežojumu vienam kvadrātmetram nosaka šādi:
	1. ja zemi, kuru plānots izmantot jaunas piekļuves izveidei, pēc piekļuves izveides nav iespējams izmantot agrākajiem nekustamā īpašuma lietošanas mērķiem – divkāršā attiecīgās zemes vienības viena kvadrātmetra kadastrālās vērtības apmērā, kāda ir spēkā līguma noslēgšanas dienā;
	2. ja piekļuves vajadzībām plānots izmantot dabā esošu ceļu vai gājēju ceļu – attiecīgās zemes vienības viena kvadrātmetra kadastrālās vērtības apmērā.
3. Ja pašvaldība un īpašnieks nav vienojušies citādi, tad maksājamās atlīdzības summu pašvaldība aprēķina, reizinot šo noteikumu 9. punktā minētajā kārtībā aprēķināto zemes platību ar šo noteikumu 10. punktā norādīto atlīdzības apmēru par nekustamā īpašuma tiesību aprobežojumu.
4. Ja zemes platībā, kas nepieciešama, lai ierīkotu jaunu piekļuvi, atrodas izcērtami koki vai likvidējami kultūraugu stādījumi, atlīdzības apmēru par tiem aprēķina saskaņā ar īpašnieka un pašvaldības savstarpēju vienošanos.

**III. Atlīdzības apmēra saskaņošanas un izmaksāšanas kārtība**

1. Pašvaldība iesniedz īpašniekam:
	1. vienošanās projektu, kurā norādīts piekļuves novietojums un platība, atbilstoši šo noteikumu 7. punktam;
	2. informāciju par būvdarbu raksturu, plānoto būvdarbu sākumu un ilgumu, ja tādi tiek plānoti.
2. Īpašnieks saskaņo šo noteikumu 13. punktā minētos dokumentus vai atsaka saskaņojumu 14 dienu laikā pēc dokumentu saņemšanas, ja vien īpašnieks un pašvaldība nav vienojušies citādi.
3. Atlīdzību izmaksā 10 darbdienu laikā pēc vienošanās spēkā stāšanās, ja vien īpašnieks un pašvaldība līgumā nav vienojušies citādi.
4. Ja pašvaldība un īpašnieks nevar vienoties par atlīdzības apmēru, minētās personas ir tiesīgas vērsties tiesā ar pieteikumu par atlīdzības apmēra noteikšanu.
5. Nepieciešamos būvdarbus piekļuves izveidošanai vai dabā esošus ceļus vai gājēju ceļus piekļuves vajadzībām var uzsākt izmantot, kad īpašnieks ir saņēmis noteikto atlīdzību.

**VI. Noslēguma jautājumi**

1. Atzīt par spēku zaudējušiem Ministru kabineta 2010.gada 26.janvāra noteikumus Nr.85 “Kārtība, kādā nosaka zaudējumu atlīdzības veidu un apmēru, kā arī aprēķina zaudējumus, kas saistīti ar gājēju celiņu ierīkošanu un īpašuma lietošanas tiesību aprobežojumu Baltijas jūras un Rīgas jūras līča piekrastes aizsargjoslā” (Latvijas Vēstnesis, 2010, 19.nr.).
2. Vienošanās, kas ir noslēgtas atbilstoši Ministru kabineta 2010.gada 26.janvāra noteikumiem Nr.85 “Kārtība, kādā nosaka zaudējumu atlīdzības veidu un apmēru, kā arī aprēķina zaudējumus, kas saistīti ar gājēju celiņu ierīkošanu un īpašuma lietošanas tiesību aprobežojumu Baltijas jūras un Rīgas jūras līča piekrastes aizsargjoslā”, ir spēkā šajos dokumentos noteikto laika periodu.

Ministru prezidents A.K.Kariņš

Vides aizsardzības un reģionālās attīstības ministrs A.T.Plešs